En 74-årig mand er lørdag aften omkommet i forbindelse med en brand i mandens lejlighed i Aalborg. Det bekræfter Nordjyllands Politi. Den 74-årige blev fundet på en sofa, da politi og brandvæsen rykkede ind i lejligheden på Skallerupvej i det østlige Aalborg. De var blevet alarmeret omkring kl. 20.30 af en nabo, der havde konstateret røg i opgangen. Politiet kan ikke umiddelbart sige, hvordan branden er opstået. Det skal nu undersøges nærmere. - Det er ikke, fordi vi tror, der ligger noget kriminelt i sagen - det tror vi sådan set ikke - men vi har tilkaldt efterforskning, siger Bent Højgaard, vagtchef hos Nordjyllands Politi. - Der kommer givetvis en obduktion og undersøgelser på brandstedet. Så må vi se, om vi kan lægge brandårsagen fast, tilføjer han. Det formodes, at dødsårsagen er røgforgiftning. Branden var ikke værre, end at politiets folk har kunnet være i lejligheden efterfølgende. /ritzau/

Referat:
En 74-årig mand omkom lørdag efter en brand i mandens lejlighed i det østlige Aalborg.